Nereikšmingo pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 53 straipsnio 2 dalies antrą pastraipą

(2022/C 217/06)

Europos Komisija patvirtino šį nereikšmingą pakeitimą Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

Su šio nereikšmingo pakeitimo patvirtinimo paraiška galima susipažinti Komisijos duomenų bazėje eAmbrosia.

BENDRASIS DOKUMENTAS

„Cordero Manchego“

ES Nr.: PGI-ES-0047-AM03 – 1.12.2020

SKVN ( ) SGN (X)

1. Pavadinimas

„Cordero Manchego“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.1 klasė. Šviežia mėsa (ir subproduktai)

3.2. Produkto, kurio pavadinimas nurodytas 1 punkte, aprašymas

Šviežia mėsa, gaunama tik iš Manchega veislės vyriškosios arba moteriškosios lyties ėriukų. Aukščiausios ir pirmos kategorijos skerdenos sveria 10–15 kg, jei tai „Recental“ (jauni ėriukai) rūšis, arba nuo 5–8 kg, jei tai „Lechal“ (žindukliai ėriukai) rūšis (1 kg mažiau, jei skerdena be galvos ir vidurių). Skerdenos siauros ir pailgos, šiek tiek suapvalintais kontūrais ir harmoningų proporcijų. Mėsa yra liesa arba vidutiniškai riebi. Riebalai yra kreminės baltos spalvos ir tvirtos konsistencijos. Mėsa yra šviesiai rožinės spalvos, labai minkšta, sultinga ir labai malonaus kvapo.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Ėriukai laikomi tvarte ir maitinasi motinos pienu, taip pat ad libitum šeriami šviesiais šiaudais arba profesinės organizacijos teisės aktuose nustatytais koncentruotais pašarais tol, kol nujunkyti patys pradeda maitintis tik šviesiais šiaudais ir minėtais koncentruotais pašarais.

3.4. Specialūs gamybos veiksmai, atliktini nustatytoje geografinėje vietovėje

Ėriukai auginami ir penimi nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

–

3.6. Specialios produkto registruotu pavadinimu ženklinimo taisyklės

Skerdenos, kurioms taikoma SGN, neištrinamu rašalu ženklinamos akronimu „CM“, įspaudžiamu ant galūnių, šonkaulių ir menčių; prie jų taip pat tvirtinamos etiketės, kuriose nurodytas individualus numeris ir pateikiamas profesinės organizacijos logotipas. Spalva skiriasi priklausomai nuo „Cordero Manchego“ („Recental“ (jaunų ėriukų) arba „Lechal“ (žinduklių ėriukų) rūšies.

Produktui su SGN „Cordero Manchego“, rūšis „Recental“ (jauni ėriukai) naudojamas reguliavimo tarybos logotipas

Produktui su SGN „Cordero Manchego“, rūšis „Lechal“ (žindukliai ėriukai) naudojamas reguliavimo tarybos logotipas

4. Glaustas geografinės vietovės apibūdinimas

Auginimo arba veisimo vietovė, kurioje auginama Manchego veislė, apima La Mančos geografinę vietovę, kurią sudaro šios savivaldybės:

1. Albasetė: La Mancha, La Manchuela, Centro ir Almansa.

2. Siudad Realis: La Mancha, Campo de Calatrava ir Campo de Montiel.

3. Kuenka: La Manchuela, La Mancha Baja ir La Mancha Alta.

4. Toledas: La Mancha. 79 230 km2 ploto Kastilija-La Manča yra trečia pagal dydį autonominė sritis Ispanijoje.

5. Ryšys su geografine vietove

SGN žymimo produkto „Cordero Manchego“ ryšys su geografine vietove grindžiamas šviežios mėsos, kuri gaunama tik iš Manchego veislės ėriukų, savybėmis. Mėsa yra liesa arba vidutiniškai riebi; riebalų sluoksnis yra kreminės baltos spalvos ir tvirtos konsistencijos. Ji yra šviesiai rausvos spalvos. Mėsa labai minkšta, sultinga ir labai malonaus kvapo.

5.1. Geografinės vietovės ypatumai

La Manča yra regionas, kuriame senovėje romėnai statė medinius gynybinius įtvirtinimus, arabų vadintus „Manyá“ („negaunantys vandens“). Šie du pavadinimai labai aiškiai apibūdina regioną.

Nors Kastilijos-La Mančos provincija tradiciškai laikoma lygumų kraštu, kurio būdingiausia dalis yra La Mančos geografinė vietovė, ši provincija iš tiesų yra kalnų išvagota plynaukštė, kurios du trečdaliai teritorijos yra didesniame negu 600 m aukštyje ir nė viena jos vietovė nėra žemiau negu 200 m virš jūros lygio. Tiek vietovės centro, tiek jo pakraščių teritorijai būdinga dominuojanti plynaukštė ir kalnų zonos, taigi šis regionas pasižymi didele topografine ir peizažo įvairove.

Geologiniu požiūriu šis regionas yra mioceninių nuosėdų kupina lyguma, esanti 650–800 m aukštyje virš jūros lygio. Kadangi vietovė yra plokščia, lietingais laikotarpiais susiformuoja dideli tvenkiniai ir negilios lagūnos, kuriuose vanduo kurį laiką neišdžiūsta.

Nors pagrindinių upių, t. y. Tago, aukštutinės Gvadjanos, Chukaro (viršutinė ir vidurinė tėkmė), Sankaros, Sigvelos, Chabalono ir Riansareso, nuotėkis labai nevienodas, šių upių vanduo plačiai naudojamas drėkinimui, ypač pastaraisiais metais, itin padidėjus drėkinamiems plotams.

Vidutinės metinės temperatūros analizė keturiose regiono vietovėse rodo, kad absoliuti didžiausia temperatūra gali viršyti 35 °C vasaros mėnesiais, vidutinė temperatūra siekia 25 °C, o karščiausias mėnuo yra liepa.

Vidutinis metinis kritulių kiekis sudaro beveik 400 mm (vidutinis kiekis Ispanijoje yra 600 mm). Krituliai nėra gausūs, be to, jie pasiskirsto netolygiai. Tokius duomenis visų pirma lemia tai, kad kiekvienais metais pastebima didelių netolygumų, dėl kurių ilgamečiai klimato duomenys labai skiriasi. Be to, kritulių kiekis per metus pasiskirsto nevienodai. Pavyzdžiui, vasarą, sausiausiu metų laiku, iškrenta vos 10–15 % metinių kritulių, o pavasaris ir ruduo paprastai yra lietingiausi metų laikai.

5.2. Produkto ypatumai

Dėl įvairių pašarų, kurių avys gauna iš sausose vietovėse esančių ganyklų, ir dėl veislės ypatumų šių ėriukų mėsa yra itin sultinga, ypatingos spalvos ir aromato, o šias mėsos savybes nulemia jos kilmė.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Manchega – vietinė avių veislė, per ilgą laiką prisitaikiusi prie šio regiono ypatumų ir tapusi vienu iš pagrindinių jo pajamų šaltinių. Ši veislė išsaugojo savo grynumą, nes niekada nebuvo kryžminama, be to, ilgainiui ji prisitaikė prie nederlingose vietovėse esančių ganyklų. Šios veislės gyvūnai visų pirma šeriami pašaru, gaunamu iš šioje vietovėje esančių gamtinių išteklių (augmenijos, pievų, pašarų, pūdymų, ražienų ir krūmynų). Dėl įvairių avims teikiamų pašarų ir dėl veislės ypatumų ėriukų mėsa tampa itin sultinga, įgauna ypatingą spalvą ir aromatą, dėl to produktą galima susieti su šia vietove.

Manchega veislės avių ėriukų mėsa pardavinėjama nuo senų laikų. Bėgant amžiams suformuota ėriukų auginimo ir penėjimo praktika leido pagerinti šios La Mančos regiono tradicinės mėsos kokybę.

Nuoroda į produkto specifikacijos paskelbimą

https://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CM_Modificado_20200619.pdf

(1) OL L 179, 2014 6 19, p. 17.